FI Euroopan unionin virallinen lehti CE 84/892

(2004/C 84 E/0986)

KIRJALLINEN KYSYMYS P-0843/04

esittäjä(t): Luigi Vinci (GUE/NGL) komissiolle

(9. maaliskuuta 2004)

Aihe: Myönteinen lausunto Friuli-Venezia Giulian alueen rautatielinjan toteuttamisesta Ronchi sud—Trieste -osuudella linjalla 5

Komissio vastasi 9. helmikuuta 2004 kysymykseen E-3873/03 (1) (5. joulukuuta 2003), joka koski sitä, vastaavatko alustavat rakennushankkeet Quarto d'Altinossa Sistianassa sekä suurnopeusradan rakentaminen Ronchi Sud-Trieste-välillä direktiiviä 85/337/ETY (2), 97/11/EY (3), 90/313/ETY (4), 92/43/ETY (5) (Habitat) sekä direktiiviä 2001/42/EY (6) ympäristön kannalta merkittävien alueiden ja kansalaisille tiedottamisen osalta.

Komissio toteaa antamassaan vastauksessa, että koska Friuli-Venezia Giulian alueen viranomaiset eivät ole hyväksyneet edellä mainittuja hankkeita, ei yhteisön direktiivejä ole näin ollen rikottu.

Friuli-Venetsia Giulian aluehallinto on antanut puoltavan lausunnon 5. joulukuuta 2003 antamassaan päätöksessä nro 3949 alustavasta uudesta Venetsian ja Triesten välisestä suurnopeusradasta sekä Ronchi—Trieste-osuutta koskevasta hankkeesta ja myöntänyt näin ollen luvan töiden aloittamiseen kaikkien paikallisten viranomaisten kielteisistä lausunnoista huolimatta tämän päätöksen osalta (kahdeksan kuntaa sekä kolme kuntaa, jotka antoivat lausuntonsa määräajan umpeutumisen jälkeen).

Sadat kansalaiset ovat vastustaneet suurnopeusrataa koskevaa hanketta ja kritisoineet ympäristövaikutus-arviointia sekä uutta rautatieinfrastruktuuria, jotka sisältyvät Lega Ambiente -järjestön, LIPU:n, Montefal-conessa toimivan Maailman luonnonsäätiön, Triesten Lega Ambiente -järjestön ja Triestessä toimivan Maailman luonnonsäätiön sekä Triestessä toimivan Italia Nostra -yhdistyksen ja Ambienteltalia-järjestön toukokuussa 2003 esittämiin tutkimuksiin.

ACEGAS-yhtiö, joka vastaa vedenjakelusta Triestessä, huomautti rautatieosuutta koskevasta hankkeista annetuista alustavista tiedoista huolimatta, 11. kesäkuuta 2003 kaikille paikallisviranomaisille hankkeen vaarallisista vaikutuksista Triestessä ja Montefalconessa sijaitseville vesivaroille.

Voiko komissio ilmoittaa, katsooko se, että menettelyt, joista säädetään 21. joulukuuta 2001 annetussa Italian laissa L. 443 ja asetuksessa nro 190/2002, jotka koskevat infrastruktuuritöiden valintaa ja arviointia, noudatetaan täysin ympäristöä ja asianmukaista tiedottamista kansalaisille koskevia direktiivejä? Katsooko komissio, että 5. joulukuuta 2003 tehdyssä päätöksessä nro 3949, joka koskee Ronchi sud—Trieste-rautatieosuutta rikotaan selkeästi edellä mainittuja yhteisön säännöksiä?

Margot Wallströmin komission puolesta antama vastaus

(13. huhtikuuta 2004)

Direktiivillä 85/337/ETY, sellaisena kuin se on muutettuna (7), pyritään varmistamaan, että luvan myöntämistä koskevat päätökset tehdään sen jälkeen kun hankkeen todennäköiset ympäristövaikutukset on arvioitu ja kun mahdollisuus huomautusten esittämiseen on annettu kansalaisille, joita hanke koskee (tämän ryhmän määrittelevät jäsenvaltion toimivaltaiset viranomaiset). Direktiivin 5, 6 ja 7 artiklassa tarkoitettujen kuulemisten tulokset ja kerätyt tiedot on otettava huomioon lupamenettelyssä.

Direktiivi ei tarkoita sitä, että lupaa ei voitaisi myöntää hankkeille, joista kuullut paikalliset viranomaiset ja muut sidosryhmät ovat antaneet kielteisiä lausuntoja ja joilla on ympäristövaikutusten arvioinnin perusteella todettu olevan merkittäviä vaikutuksia. Sen tavoitteena on ainoastaan tehdä toimivaltaiset viranomaiset tietoisiksi niiden hankkeiden ympäristövaikutuksista, joihin haetaan lupaa. Viranomaisten tehtävänä on päättää luvan myöntämisestä ottaen huomioon kuulemisten tulokset ja menettelyn aikana kerätyt tiedot.

Direktiivin 1 artiklan 2 kohdan mukaan ”luvalla” tarkoitetaan ”toimivaltaisen viranomaisen tai viranomaisten päätöstä, joka oikeuttaa hankkeen toteuttajan ryhtymään hankkeen toteuttamiseen”. Arvoisan parlamentin jäsenen esille ottamaan asiaan liittyvistä tiedoista ei käy ilmi, että Friuli-Venezia Giulian aluehallinnon 5. joulukuuta 2003 päätöksessään nro 3949 antama puoltava lausunto alustavalle hankkeelle olisi direktiivissä tarkoitettu lupa. Näin ollen voidaan olettaa, että menettelyä ei ole vielä saatettu päätökseen.

Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (8) osalta voidaan tehdä vastaavat päätelmät: mikäli hankkeelle ei ole vielä myönnetty lupaa, tässä vaiheessa ei ole mahdollista todeta direktiivin säännösten rikkomista.

Myöskään se, että kuullut sidosryhmät ovat antaneet kielteisiä lausuntoja Venetsian ja Triesten välisen suurnopeusradan alustavasta hankkeesta rataosalla Ronchi-Trieste, ei sinänsä ole vastoin direktiiviä 85/337/ETY eikä estä luvan myöntämistä, jos direktiivissä säädetyt vaatimukset täyttyvät. Arvoisan parlamentin jäsenen toimittamat tiedot eivät ole riittäviä, jotta voitaisiin päätellä edellä mainituissa direktiiveissä säädettyjen vaatimusten jääneen tässä asiassa täyttymättä miltään osin. Komissio kuitenkin lupaa tutkia asiaa koskevat lisätiedot, jotka arvoisa parlamentin jäsen mahdollisesti toimittaa.

(1) EUVL C 78 E, 27.3.2004, s. 867.

(2) EYVL L 175, 5.7.1985, s. 40.

(3) EYVL L 73, 14.3.1997, s. 5.

(4) EYVL L 158, 23.6.1990, s. 56.

(5) EYVL L 206, 22.7.1992, s. 7.

(6) EYVL L 197, 21.7.2001, s. 30.

(7) Neuvoston direktiivi 85/337/ETY, annettu 27 päivänä kesäkuuta 1985, tiettyjen julkisten ja yksityisten hankkeiden ympäristövaikutusten arvioinnista. Direktiivi sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY.

(8) EYVL L 206, 22.7.1992.